b'\n_START_ARTICLE_\nEpiscopia Hotinului (Mitropolia Proilaviei)\n_START_SECTION_\nIstoric\n_START_PARAGRAPH_\n\xc3\x8en urma luptei de la St\xc4\x83nile\xc8\x99ti (1711) dintre ru\xc8\x99i, moldoveni \xc8\x99i turci, turcii ocup\xc4\x83 str\xc4\x83vechea cetate moldoveneasc\xc4\x83 Hotin. \xc3\x8en anul urm\xc4\x83tor, ei cuceresc c\xc3\xa2teva sate din \xc8\x9binuturile Soroca \xc8\x99i Ia\xc8\x99i, iar \xc3\xaen 1715, o por\xc8\x9biune din \xc8\x9binutul Cern\xc4\x83u\xc8\x9bi. Toate aceste teritorii s-au constituit, \xc3\xaen 1715, \xc3\xaen raiaua Hotinului._NEWLINE_Grani\xc8\x9bele raialei erau delimitate de r\xc3\xa2urile Nistru  la nord, Ciuhur la est, Prut la sud \xc8\x99i R\xc4\x83chitna la vest. Raiaua Hotinului avea circa 100 de sate \xc3\xaempreun\xc4\x83 cu cetatea Hotinului \xc8\x99i t\xc3\xa2rgurile Lipcani, Briceni \xc8\x99i Noua Suli\xc8\x9b\xc4\x83. Turcii \xc3\xaenlocuiesc \xc8\x99i vechea stem\xc4\x83 a cet\xc4\x83\xc8\x9bii, reprezent\xc3\xa2nd un p\xc3\xa2ndar cu una nou\xc4\x83 cuprinz\xc3\xa2nd trei turnuri pe un c\xc3\xa2mp auriu av\xc3\xa2nd deasupra turnului din mijloc o semilun\xc4\x83 de care at\xc3\xa2rnau dou\xc4\x83 palo\xc8\x99e \xc3\xaencruci\xc8\x99ate. Mai t\xc3\xa2rziu ru\xc8\x99ii aveau s\xc4\x83 p\xc4\x83streze aceast\xc4\x83 stem\xc4\x83, ad\xc4\x83ug\xc3\xa2nd deasupra palo\xc8\x99elor o cruce argintie_NEWLINE_\xc3\x8en 1750, mitroplitul Filotei al Proilaviei, reu\xc8\x99e\xc8\x99te prin manevre dubioase care aveau s\xc4\x83 duc\xc4\x83 la depunerea sa din scaun un an mai t\xc3\xa2rziu,  s\xc4\x83 ob\xc8\x9bin\xc4\x83 un firman al sultanului Mahmud I-ul prin care raiaua Hotinului intra sub jurisdic\xc8\x9bia canonic\xc4\x83 a Mitropoliei Proilaviei._NEWLINE_\xe2\x80\x9eMitropolitul Proilavului ob\xc8\x9bin\xc3\xa2nd firman \xc3\xaemp\xc4\x83r\xc4\x83tesc ca s\xc4\x83 anexeze \xc8\x9binutul Hotinului la eparhia sa, a trecut prin Moldova \xc3\xaendrept\xc3\xa2ndu-se spre acolo ca s\xc4\x83 \xc3\xaencaseze sumele canonice de la cre\xc8\x99tini. Boierii p\xc4\x83m\xc3\xa2nteni, \xc3\xaempreun\xc4\x83 cu mitropolitul Moldovei cu episcopii, \xc8\x99tiind bine c\xc4\x83 acel \xc8\x9binut era din vechime unit cu episcopia de R\xc4\x83d\xc4\x83u\xc8\x9bi, sau ca s\xc4\x83 spunem mai bine cu Moldova, au adus faptul la cuno\xc8\x99tin\xc8\x9ba lui Constantin Racovi\xc8\x9b\xc4\x83, rug\xc3\xa2ndu-l cu st\xc4\x83ruin\xc8\x9b\xc4\x83 s\xc4\x83 \xc3\xaengrijeasc\xc4\x83 \xc8\x99i s\xc4\x83 ob\xc8\x9bie alt firman, revoc\xc3\xa2nd pe cel ca dat din gre\xc8\x99al\xc4\x83. \xc8\x98i \xc3\xaentr-adev\xc4\x83r, domnul a st\xc4\x83ruit \xc8\x99i a ob\xc8\x9binut alt firman poruncind ca \xc8\x9binutul s\xc4\x83 nu se deslipeasc\xc4\x83 de eparhia Moldovei, ci s\xc4\x83 r\xc4\x83m\xc3\xa2n\xc4\x83 unit cu ea, precum a fost din timpurile vechi. Mitropolitul Proilavului, care \xc3\xaenc\xc4\x83 petrecea pe acolo, afl\xc3\xa2nd faptul a anatematizat in biseric\xc4\x83 pe acei cari au pricinuit acest lucru, f\xc4\x83r\xc4\x83 s\xc4\x83 socoteasc\xc4\x83, omul cu minte scurt\xc4\x83, rezultatele. Pentru aceasta a fost caterisit de Marea Biseric\xc4\x83, primind pedeapsa cuvenit\xc4\x83.\xe2\x80\x9d_NEWLINE_\xe2\x80\x94Cronica Ghicule\xc8\x99tilor_NEWLINE_Dup\xc4\x83 primirea firmanului de revocare situa\xc8\x9bia canonic\xc4\x83 din raiaua Hotinului a r\xc4\x83mas incert\xc4\x83, arhimandritul Tit Simedrea afirm\xc3\xa2nd c\xc4\x83 raiaua Hotinului n-a r\xc4\x83mas sub jurisdic\xc8\x9bia Mitropoliei Moldovei dar nici nu a intrat \xc3\xaen componen\xc8\x9ba Mitropoliei Proilaviei. Disputa \xc3\xaenceput\xc4\x83 de mitropolitul Filotei avea s\xc4\x83 fie solu\xc8\x9bionat\xc4\x83 printr-un compromis care v-a r\xc4\x83m\xc3\xa2ne \xc3\xaen vigoare pentru urm\xc4\x83torii 40 de ani: teritoriul raialei se va constitui \xc3\xaentr-o eparhie separat\xc4\x83, care s\xc4\x83 nu fie inclus\xc4\x83 \xc3\xaen Mitropolia Proilaviei, iar Mitropolitul Proilav (sau un alt ierarh numit de acesta) s\xc4\x83 fie chiriarh al noii episcopii._NEWLINE_Trecerea Hotinului sub jurisdic\xc8\x9bia Mitropolitului Proilav a avut loc undeva \xc3\xaentre 24 iunie 1757 \xc8\x99i 4 august 1758, conform a dou\xc4\x83 documente prezentate \xc3\xaen continuare._NEWLINE_Astfel, la 24 iunie 1757 mitropolitul Moldovei, Iacov Putneanul, preciza agentului trimis \xc3\xaen Moldova de viceguvernatorul Kievului, Kosturin, pentru cercetarea afacerii episcopului de rit vechi Antim, ce se autointitula \xe2\x80\x9eepiscop al Hotinului\xe2\x80\x9d c\xc4\x83 Hotinul apar\xc8\x9bine de Mitropolia Moldovei iar men\xc8\x9bionatul Antim este \xe2\x80\x9eascult\xc4\x83tor de vl\xc4\x83dica Proilaviei, \xc8\x99i p\xc4\x83store\xc8\x99te doar asupra lipovenilor din \xc8\x9binutul Hotinului\xe2\x80\x9d._NEWLINE_\xc3\x8en 1758 este cunoscut primul document \xc3\xaen care Mitropolitul Proilav Daniil \xc3\xae\xc8\x99i adaug\xc4\x83 \xc3\xaen titulatur\xc4\x83 \xc8\x99i Hotinul. \xc3\x8en hrisov se precizeaz\xc4\x83 c\xc4\x83: \xe2\x80\x9eDaniil cu mila lui Dumnezeu mitropolitul Proilaviei, Tomarova Hotinul \xc8\x99i a toat\xc4\x83 marginea Dun\xc4\x83rii \xc8\x99i a tot Nistru\xe2\x80\x9d hirotone\xc8\x99te pe \xe2\x80\x9eierodiaconul Alexandru Ureache preot des\xc4\x83v\xc3\xa2r\xc8\x99it la schitul Nalt al mitropoliei Hotinului. Leat 1758, August.\xe2\x80\x9d_NEWLINE_Pe perioada p\xc4\x83storirii sale, Daniil avea s\xc4\x83 numeasc\xc4\x83 doi episcopi ai Hotinului, pe Neofit, men\xc8\x9bionat la 1765 \xc8\x99i Amfilohie (1767-1769), care arat\xc4\x83 \xc3\xaentr-o scrisoare din 1768 c\xc4\x83tre arhimandritul Zosima din Kiev c\xc4\x83 a fost sfin\xc8\x9bit de trei arhierei, \xc3\xaentre care \xe2\x80\x9eDaniil al Proilavului\xe2\x80\x9d._NEWLINE_\xc3\x8entre anii 1768-1774, are loc un nou r\xc4\x83zboi ruso-turc, fapt care face ca \xc3\xaentre 1769-1774 toate teritoriile din jurisdic\xc8\x9bia Mitropoliei Proilaviei, \xc3\xaempreun\xc4\x83 cu Moldova \xc8\x99i \xc8\x9aara Rom\xc3\xa2neasc\xc4\x83 s\xc4\x83 se afle sub ocupa\xc8\x9bia \xc8\x99i administra\xc8\x9bia Imperiului Rus. Ora\xc8\x99ul Ismail, cu sediul Mitropoliei este asediat \xc8\x99i cucerit la 16 august 1770 de trupele ruse\xc8\x99ti conduse de mare\xc8\x99alul Piotr Rumian\xc8\x9bev. Soarta mitropolitului Daniil este una incert\xc4\x83, mitropolia, ca \xc8\x99i episcopia Hotinului, \xc3\xaencet\xc3\xa2nd practic s\xc4\x83 existe. _NEWLINE_Merit\xc4\x83 ad\xc4\x83ugat c\xc4\x83, pentru exact acela\xc8\x99i moment, c\xc3\xa2nd ru\xc8\x99ii luau de la turci \xc8\x99i raiaua Hotinului, o cronic\xc4\x83 rimat\xc4\x83 de la 1769 d\xc4\x83dea glas, plin de ironie, bucuriei rom\xc3\xa2ne\xc8\x99ti: _NEWLINE_\xe2\x80\x9eHotine, Hotine_NEWLINE_G\xc4\x83te\xc8\x99ti-te bine_NEWLINE_C\xc4\x83 moscalul vine_NEWLINE_\xc8\x98-a fi r\xc4\x83u de tine!_NEWLINE_Salt\xc4\x83 \xc8\x99i te v\xc4\x83s\xc4\x83le\xc8\x99te,_NEWLINE__NEWLINE_C\xc4\x83 moscalul sos\xc4\x83\xc8\x99ti!\xe2\x80\x9d_NEWLINE_\xe2\x80\x94Cronic\xc4\x83 popular\xc4\x83 de la 1769_NEWLINE_\xc3\x8en acest context, Mitropolitul Moldovei, Gavriil Callimachi, adreseaz\xc4\x83 \xc3\xaen 1771 o gramat\xc4\x83 feldmare\xc8\x99alului rus Piotr Rumian\xc8\x9bev-Zadunaiski, cer\xc3\xa2nd desfiin\xc8\x9barea efectiv\xc4\x83 a Mitropoliei Proilaviei, mai ales c\xc4\x83 \xc3\xael considera ape mitropolitul Daniil ca fiind mort \xc3\xaen acel moment._NEWLINE_\xe2\x80\x9eR\xc4\x83m\xc3\xa2n\xc3\xa2nd f\xc4\x83r\xc4\x83 p\xc4\x83stor bisericesc prevoslavnicul norod ce locue\xc8\x99te \xc3\xaentr-aceast\xc4\x83 eparhie, precum ne-am \xc3\xaencredin\xc8\x9bat, socotim de a noastr\xc4\x83 datorie de a \xc3\xaens\xc4\x83rcina cu conducerea acestei eparhii pe Inochentie,- Episcopul Hu\xc8\x99ilor, ca cel ce este aproape de acele p\xc4\x83r\xc8\x9bi de loc.\xe2\x80\x9d_NEWLINE_\xe2\x80\x94Mitropolitul Gavriil Calimachi, Gramat\xc4\x83 c\xc4\x83tre Feldmare\xc8\x99alul Piotr Rumian\xc8\x9bev_NEWLINE_Mitropolitul Gavriil Callimachi propunea \xc8\x99i o repartizare a teritoriilor Mitropoliei Proilaviei la eparhiile Moldovei, \xc8\x99i anume: Hotinul la Episcopia R\xc4\x83d\xc4\x83u\xc8\x9bilor, iar celelalte teritorii din st\xc3\xa2nga Prutului (Bugeacul \xc8\x99i Benderul),  la Episcopia Hu\xc8\x99ilor. _NEWLINE_Rumian\xc8\x9bev r\xc4\x83spunde abia \xc3\xaen 1773, aprob\xc3\xa2nd cu titlu provizoriu cele propuse._NEWLINE_\xe2\x80\x9eDup\xc4\x83 socotin\xc8\x9ba \xc3\xaen\xc8\x99tiin\xc8\x9b\xc4\x83rii Prea Sfin\xc8\x9biei tale \xc8\x99i prea Sfin\xc8\x9bitului Mitropolit al Ungro-Vlahiei, pentru eparhia Br\xc4\x83ilei \xc8\x99i eu socotesc c\xc4\x83 se va face hot\xc4\x83r\xc3\xa2re de la marea st\xc4\x83p\xc3\xa2nire, pov\xc4\x83\xc8\x9buirea cea duhovniceasc\xc4\x83 a celor \xc8\x9binuturi, a Ismailului, a Renilor, a Chiliei, a Benderului, s-au fost date Episcopului de Hu\xc8\x99i; iar \xc8\x9binutul Br\xc4\x83ilei, Episcopului de Buz\xc4\x83u._NEWLINE_Deci, pentru \xc3\xaemplinirea acestora, Prea Sfin\xc8\x9bia ta binevoie\xc8\x99te a scrie celui mal mare pov\xc4\x83\xc8\x9buitor a eparhiei aceia, dup\xc4\x83 hot\xc4\x83r\xc3\xa2rea bisericeasc\xc4\x83 \xc8\x99i politiceasc\xc4\x83. \xe2\x80\x9d_NEWLINE_\xe2\x80\x94Feldmare\xc8\x99al Piotr Rumian\xc8\x9bev, Scrisoare c\xc4\x83tre mitropolitul Gavriil Calimachi_NEWLINE_Pe baza acestei hot\xc4\x83r\xc3\xa2ri, Mitropolitul Moldovei \xc3\xaei anun\xc8\x9ba pe enoria\xc8\x99ii fostei eparhii a Proilaviei despre noua situa\xc8\x9bie:_NEWLINE_\xe2\x80\x9e\xc8\x98i osebit de eparhia Hotinului ce s-au dat sub oc\xc3\xa2rmuire fr\xc4\x83\xc8\x9biei sale episcopului de R\xc4\x83d\xc4\x83u\xc8\x9bi kyr Dositei, toat\xc4\x83 cealalt\xc4\x83 eparhie s\xc4\x83 fie \xc3\xaentru purtarea de grij\xc4\x83 a numitului episcop de Hu\xc8\x99i, p\xc3\xa2n\xc4\x83 c\xc3\xa2nd se vor lini\xc8\x99ti lucrurile, r\xc4\x83m\xc3\xa2n\xc3\xa2nd \xc3\xaentru pa\xc8\x99nica stare \xc8\x99i atunci se va pune la cea des\xc4\x83v\xc3\xa2r\xc8\x99it buna r\xc3\xa2nduial\xc4\x83; deci molitvele voastre, preo\xc8\x9bi \xc8\x99i to\xc8\x9bi pravoslavnicii cre\xc8\x99tini, ce sunte\xc8\x9bi locuitori \xc3\xaentr-acea eparhie dup\xc4\x83 cre\xc8\x99tineasca voastr\xc4\x83 datorie, s\xc4\x83 v\xc4\x83 supune\xc8\x9bi r\xc3\xa2nduitului episcop al Hu\xc8\x99ului, la cele duhovnice\xc8\x99ti, ce sunt spre a voastr\xc4\x83 ap\xc4\x83rare \xc8\x99i sufleteasc\xc4\x83 m\xc3\xa2ntuire, cu c\xc4\x83zuta cinste \xc8\x99i evlavie ce se cuvine arhieriei sale, aceasta \xc3\xaen\xc8\x99tiin\xc8\x9b\xc4\x83m. 1771 Genar 10. Isc\xc4\x83lit: Gavriil, mitropolit al Moldovei\xe2\x80\x9d\xe2\x80\x9d_NEWLINE_\xe2\x80\x94Gavriil Calimachi mitropolitul Moldovei, Epistol\xc4\x83 arhip\xc4\x83storal\xc4\x83 adresat\xc4\x83 locuitorilor \xc8\x9binuturilor Ismail, Tomarova, Chilia, Akkerman \xc8\x99i Bender_NEWLINE_Hot\xc4\x83r\xc3\xa2rea nu apuc\xc4\x83 s\xc4\x83 fie pus\xc4\x83 \xc3\xaen practic\xc4\x83, deoarece r\xc4\x83zboiul se \xc3\xaencheie cu Pacea de la Kuciuk-Kainargi, din 10 Aprilie 1774, ru\xc8\x99ii au p\xc4\x83r\xc4\x83sit teritoriile ocupate,  iar turcii \xc8\x99i-au reinstalat controlu \xc3\xaen raiale. \xc3\x8en aceast\xc4\x83 conjunctur\xc4\x83 \xc8\x99i-a reluat existen\xc8\x9ba \xc8\x99i Mitropolia Proilaviei, sub conducerea noului mitropolit Ioachim, care i-a urmat lui Daniil, mort \xc3\xaen 1773._NEWLINE_\xe2\x80\x9eAnul 1774. \xc3\x8en acestu anu, la 10 Iuniu \xc3\xaencheindu-se la Cuciuc-Cainargi pacea \xc3\xaentre Ru\xc8\x99i \xc8\x99i Turci, dup\xc4\x83 retragerea Ru\xc8\x99ilor, Turcii iar\xc4\x83\xc8\x99i au ocupatu \xc8\x9binuturile dun\xc4\x83rene \xc8\x99i besarabiene, pe unde erau cet\xc4\x83\xc8\x9bi; iar\xc4\x83 prin aceasta s-a reinfiin\xc8\x9batu ear\xc4\x83\xc8\x99i Eparchia Proilaviei. \xe2\x80\x9d_NEWLINE_\xe2\x80\x94Episcop Melchisedec \xc8\x98tef\xc4\x83nescu, Chronica Hu\xc8\x99ilor \xc8\x99i a Episcopiei cu asiminea numire_NEWLINE_Mitropolitul Ioachim (1774-1780) va deveni totodat\xc4\x83 \xc8\x99i noul episcop de Hotin, dup\xc4\x83 cum reiese din o serie de acte pe care le semneaz\xc4\x83_NEWLINE_La 1775, Iulie 27 mitropolitul Ioachim al Proilaviei isc\xc4\x83le\xc8\x99te ca \xe2\x80\x9eal Proilaviei \xc8\x99i Hotinului Ioachim\xe2\x80\x9d actul, din care se constat\xc4\x83 c\xc4\x83 a dat darul preo\xc8\x9biei lui Ioan \xc8\x99i l-a or\xc3\xa2nduit \xe2\x80\x9ela satul din \xc8\x9b\xc4\x83nutul Otinului anume Br\xc3\xa2nzeni\xe2\x80\x9d._NEWLINE_\xc3\x8entr-un alt act din 1777, Ioachim se intitula \xe2\x80\x9eIoachim, cu Mila lui Dumnezeu mitropolit Proilav, Tomarov, Hotinean \xc8\x99i a toat\xc4\x83 st\xc4\x83p\xc3\xa2nirea Ucrainei\xe2\x80\x9d._NEWLINE_\xc8\x98i mitropolitul Chiril al Proilaviei se intitula la 1780 \xe2\x80\x9eepiscop al Hotinului\xe2\x80\x9d, aceasta \xc3\xaenseamn\xc4\x83 c\xc4\x83 dup\xc4\x83 Pacea de la Kucuc-Kainargi, din 1774 Turcii restabiliser\xc4\x83 vechea form\xc4\x83 a eparhiei pentru raialele lor._NEWLINE_Episcopia a fost desfiin\xc8\x9bat\xc4\x83 \xc3\xaen 1810  printr-un act al mitropolitului Gavriil B\xc4\x83dulescu-Bodoni, exarh al Moldovei, Valahiei \xc8\x99i Basarabiei:_NEWLINE_\xe2\x80\x9e\xc3\x8en\xc8\x99tiin\xc8\x9bare s\xc4\x83 face, ca dup\xc4\x83 cum \xc3\xaen cnejia Moldavii, dup\xc4\x83 luarea cet\xc4\x83\xc8\x9bilor Hotinul si Benderul de c\xc4\x83tre o\xc8\x99t\xc3\xad\xc3\xadle prea puternicului \xc8\x99i blagocestivului nostru \xc3\xaemp\xc4\x83rat Alexandra Pavlovici, s-au al\xc4\x83turat mai sus numitele cet\xc4\x83\xc8\x9bi cu olatele lor la adev\xc4\x83ratele lor eparhii, de unde s-au fost dejghinate din vechime ....\xe2\x80\x9d_NEWLINE_\xe2\x80\x94Mitropolit Gavriil B\xc4\x83nulescu Bodoni, Scrisoare c\xc4\x83tre locuitorii Br\xc4\x83ilei, 4 februarie 1810\n_START_SECTION_\nDaniil\n_START_PARAGRAPH_\n\xc3\x8en anul 1751, \xc3\xaen pozi\xc8\x9bia de mitropolit al Proilaviei este numit mitropolitul Daniil, fost mitropolit de Side, eparhie desfiin\xc8\x9bat\xc4\x83 la mijlocul secolului XVIII, prin contopire cu mitropolia Monemvasiei._NEWLINE_Daniil a fost un mitropolit \xc3\xaenv\xc4\x83\xc8\x9bat, cel mai probabil rom\xc3\xa2n de neam, fapt dovedit at\xc3\xa2t de cele trei gramate de hirotonire p\xc4\x83strate \xc3\xaen arhiva Consistoriului dinOdesa, care men\xc8\x9bioneaz\xc4\x83 c\xc4\x83 sunt traduse din limba rom\xc3\xa2n\xc4\x83, c\xc3\xa2t \xc8\x99i din pisaniabisericii \xe2\x80\x9eAdormirea Maicii Domnului\xe2\x80\x9d dinC\xc4\x83u\xc8\x99eni, ctitoria sa, scris\xc4\x83 de asemenea \xc3\xaen limba rom\xc3\xa2n\xc4\x83. _NEWLINE_Daniil a \xc3\xaentreprins o ampl\xc4\x83 activitate de reorganizare a eparhiei, \xc3\xaenfiin\xc8\x9b\xc3\xa2nd noi subdiviziuni administrativ-canonice, pentru a gestionare mai u\xc8\x99oar\xc4\x83 a teritoriului foarte \xc3\xaentins al acesteia. _NEWLINE_El este primul mitropolit Proilav care ocup\xc4\x83 \xc8\x99i scaunul de Episcop de Hotin la 1758. _NEWLINE_Astfel Daniil se intituleaz\xc4\x83 la 1769 \xe2\x80\x9eMitropolitul Proilaviei, al Tomarovei, al Hotinului, al tuturor marginilor Dun\xc4\x83rii \xc8\x99i ale Nistrului \xc8\x99i al \xc3\xaentregii Ucraine a hanului\xe2\x80\x9d._NEWLINE_Daniil va p\xc4\x83stra pentru sine scaunul Episcopiei Hotinului timp de 7 ani, p\xc3\xa2n\xc4\x83 \xc3\xaen 1765 c\xc3\xa2nd nume\xc8\x99te ca episcop Neofit \xc8\x99i apoi, \xc3\xaen 1769 pe Amfilohie._NEWLINE_Mitropolitul Daniil al Proilaviei va face la 04 august1758 prima hirotonie din noua episcopie, a Ierodiaconul Alexandru Ureache, preot des\xc4\x83v\xc3\xa2r\xc8\x99it la schitul Nalt al Episcopiei Hotinului.\n_START_SECTION_\nAmfilohie\n_START_PARAGRAPH_\nAmfilohie Hotiniul s-a n\xc4\x83scut \xc3\xaen jurul anului 1730. A fost c\xc4\x83lug\xc4\x83rit la M\xc4\x83n\xc4\x83stirea Secu. A studiat probabil la Academia duhovniceasc\xc4\x83 din Kiev; de asemenea a efectuat c\xc4\x83l\xc4\x83torii de studii la Roma.  _NEWLINE_Amfilohie Hotiniul a de\xc8\x9binut func\xc8\x9bia de episcop la Hotin din anul 1767 p\xc3\xa2n\xc4\x83 \xc3\xaen anul 1770. Este \xc3\xaent\xc3\xa2lnit apoi la Ia\xc8\x99i, dar mai ales la Schitul Zagavia (comuna Scobin\xc8\x9bi), de l\xc3\xa2ng\xc4\x83H\xc3\xa2rl\xc4\x83u._NEWLINE_\xc3\x8en 1772 se afl\xc4\x83 la Roma ca student bursier, unde studiaz\xc4\x83 matematica._NEWLINE_S-a re\xc3\xaentors \xc3\xaen \xc8\x9bar\xc4\x83 ca profesor la Hu\xc8\x99i._NEWLINE_A \xc3\xaencetat din via\xc8\x9b\xc4\x83 \xc3\xaen jurul anului 1800, la Schitul Zagavia.\n_START_SECTION_\nChiril\n_START_PARAGRAPH_\nChiril este ales \xc3\xaen aprilie 1781, ca mitropolit al Proilaviei, fiind al\xc4\x83turi de Daniil al doilea Mitropolit Proilav de origine rom\xc3\xa2n\xc4\x83.  _NEWLINE_\xc3\x8en urma intr\xc4\x83rii Ucrainei Hanului \xc3\xaen compunerea Imperiului Rus, \xc3\xaen urmaP\xc4\x83cii de la Ia\xc8\x99i, din din 11 februarie 1792, mitropolitul Chiril,  alege s\xc4\x83 r\xc4\x83m\xc3\xa2n\xc4\x83 \xc3\xaen Rusia, numai ca Episcop de Hotin._NEWLINE_Astfel, la 14 septembrie 1792 Iosif (Argutinski), arhiepiscopul Gaicanschiei scria mitropolitului Moscovei \xe2\x80\x9eCea mai conving\xc4\x83toare rug\xc4\x83minte a preasfin\xc8\x9bitului Iuber, a mitropolitului Iona \xc8\x99i a preasfin\xc8\x9bitului Hotinului Chiril, ca s\xc4\x83 li se dea lor vreo subsidie, (...) iar\xc4\x83 preasfin\xc8\x9bitulul Chiril tr\xc4\x83ie\xc8\x99te \xc3\xaen Dub\xc4\x83sari, duc\xc3\xa2nd cele mai mari nevoi \xc8\x99i cea mai de pl\xc3\xa2ns s\xc4\x83r\xc4\x83cie, neav\xc3\xa2nd m\xc4\x83car de hran\xc4\x83. Dac\xc4\x83 se va numi acestuia din urm\xc4\x83 500 de ruble \xc3\xaen fiecare an pentru traiul lui, apoi aceasta destul de bine va \xc3\xaenl\xc4\x83tura nevoile lui.\xe2\x80\x9d _NEWLINE_Spre sf\xc3\xa2r\xc8\x99itul vie\xc8\x9bii pleac\xc4\x83 la Kiev, \xc3\xaen Rusia, la m\xc4\x83n\xc4\x83stirea Pecerska, unde moare \xc8\x99i este \xc3\xaenmorm\xc3\xa2ntat.\n_START_SECTION_\nPartenie al II-lea\n_START_PARAGRAPH_\nPartenie al II-lea va p\xc4\x83stori Mitropolia Proilaviei \xc3\xaentre 1793 \xc8\x99i 1810, fiind \xc3\xaensc\xc4\x83unat ca Mitropolit Proilav \xc8\x99i Episcop de Hotin odat\xc4\x83 cu re\xc3\xaenfiin\xc8\x9barea mitropoliei \xc3\xaen 1793, \xc3\xaen condi\xc8\x9biile \xc3\xaen care fostul mitropolit Chiril a ales s\xc4\x83 r\xc4\x83m\xc3\xa2n\xc4\x83 \xc3\xaen Rusia. _NEWLINE_Episcopia Hotinului a func\xc8\x9bionat \xc3\xaen noile condi\xc8\x9bii p\xc3\xa2n\xc4\x83 la izbucnire noului conflict ruso-otoman din perioada 1806-1812. \xc3\x8en noiembrie-decembrie 1806 Moldova \xc8\x99i Muntenia au fost ocupate din nou de armatele Imperiului Rus. La 15/27 decembrie 1806, \xc8\x9barul Alexandru Inume\xc8\x99te pe fostul domn al \xc8\x9a\xc4\x83rii Rom\xc3\xa2ne\xc8\x99ti, Constantin Ipsilanti, \xc3\xaen calitate de domn unit al Moldovei \xc8\x99i \xc8\x9a\xc4\x83rii Rom\xc3\xa2ne\xc8\x99ti. Singura decizie semnificativ\xc4\x83 a efemerei sale domnii, a fost trecerea teritoriilor raialelor turce\xc8\x99ti sub jurisdic\xc8\x9bia divanului unificat al domnului. Prin acest act Episcopia Hotinului era practic din nou desfiin\xc8\x9bat\xc4\x83, teritoriul s\xc4\x83u intr\xc3\xa2nd iar\xc4\x83\xc8\x99i sub jurisdic\xc8\x9bia Mitropoliei Moldovei._NEWLINE_Ca urmare a pierderii eparhiei, mitropolitul Partenie este ales la 24 septembrie 1806  ca loc\xc8\x9biitor al patriarhului ecumenic, r\xc4\x83m\xc3\xa2n\xc3\xa2nd Mitropolit Proilav \xc8\x99i Episcop de Hotin doar nominal (f\xc4\x83r\xc4\x83 eparhiei). _NEWLINE_P\xc4\x83storirea lui Partenie al II-lea se \xc3\xaencheie la 30 noiembrie 1810, c\xc3\xa2nd a fost numit Mitropolit al Dramei,  \xc3\xaen nordul Greciei._NEWLINE_Partenie al II-lea al Proilaviei hirotone\xc8\x99te la 21 iunie 1801 pe diaconul Petru C\xc4\x83m\xc3\xa2rzan, pentru parohia Roso\xc8\x99ani din raiaua Hotinului.'